**PRAVILNIK O UPISU DJECE I OSTVARIVANJU PRAVA I OBVEZA**

**KORISNIKA USLUGA U DV MAČAK U ČIZMAMA**

**I. OPĆE ODREDBE**

**Članak 1.**

Ovim Pravilnikom o upisu djece i ostvarivanju prava i obveza korisnika usluga u DV Mačak u čizmama (u nastavku teksta: Pravilnik) uređuje se postupak upisa djece u vrtić, način organiziranja i ostvarivanja programa predškolskog odgoja i obrazovanja djece rane i predškolske dobi, te prava i obveze roditelja odnosno skrbnika djece korisnika usluga vrtića (dalje kao: korisnici).

**Članak 1a.**

Kao javne ovlasti dječji vrtić obavlja upise djece u dječji vrtić i ispise djece iz dječjeg vrtića s vođenjem odgovarajuće dokumentacije te je dužan postupiti prema odredbama zakona kojim se uređuje opći upravni postupak ako odlučuje o pravu, obvezi ili pravnom interesu djeteta, roditelja ili skrbnika ili druge fizičke ili pravne osobe.

**Članak 2.**

U Dječjem vrtiću ostvaruju se slijedeći programi za djecu rane i predškolske dobi:

* Redoviti programi njege, odgoja, obrazovanja, zdravstvene zaštite, prehrane i socijalne skrbi djece predškolske dobi, koji su prilagođeni razvojnim potrebama djece te njihovim mogućnostima i sposobnostima,
* Programi za djecu predškolske dobi s posebnim potrebama (djeca s teškoćama u razvoju i darovita djeca),
* Programi za djecu pripadnika etničkih i nacionalnih zajednica ili manjina
* Programi predškole
* Programi ranog učenja stranih jezika i drugi programi umjetničkog, kulturnog, vjerskog i športskog sadržaja

**II. UPIS DJECE U PROGRAME VRTIĆA**

**Članak 3.**

Upis djece u programe Dječjeg vrtića provodi se prema planu upisa što ga za svaku pedagošku godinu donosi Upravno vijeće Dječjeg vrtića.

Vrtić može organizirati obogaćene, posebne, kraće i druge programe predškolskog odgoja u skladu s potrebama i zahtjevima roditelja ukoliko su zadovoljene potrebe djece iz prioritetnih kategorija za redovitim programom.

Prednost pri upisu u programe ovisi o redosljedu podnošenja zahtjeva i ispunjavanju posebnih uvjeta koji su određeni planom i programom.

**Članak 4.**

U skladu s planom i programom upisa, u Vrtiću se svake godine može objaviti redovan oglas za upis djece radi ostvarivanja programa predškolskog odgoja.

Vrtić može ovisno o popunjenosti Vrtića objavljivati i periodičke oglase za upis djece. Ukoliko Vrtić smatra svrsihodnim, Vrtić može izvršiti upis djece i neposredno, bez objavljivanja oglasa.

Prilikom objavljivanja oglasa Vrtić može objaviti i podatke o svim programima koje nudi.

**Članak 5.**

Prije upisa djeteta, potpisivanja Ugovora s korisnikom te uključivanja djeteta u odgojnu skupinu korisnik usluga je dužan dostaviti vrtiću:

1. potvrdu nadležnog liječnika o obavljenom sistematskom zdravstvenom pregledu djeteta,

2. izvod iz matične knjige rođenih ili rodni list,

3. potvrdu o prebivalištu,

4. zahtjev za upis djeteta te

5. presliku osobne iskaznice roditelja.

Prije početka ostvarivanja programa roditelj odnosno skrbnik dužan je dostaviti potvrdu nadležnog liječnika o obavljenom sistematskom pregledu djeteta prije upisa u Dječji vrtić.

Upis djeteta u dječji vrtić i sklapanje ugovora o korištenju programa dječjeg vrtića temelji se na navedenoj upisnoj dokumentaciji, te podliježe prethodnoj odluci Upravnog vijeća o odobrenju upisa djeteta u dječji vrtić*.*

**Članak 6.**

Djeca koja se upisuju u Vrtić slijedom javnog oglasa započinju u pravilu ostvarivati program od rujna tekuće godine, ako drugačije nije utvrđeno oglasom ili ugovorom sklopljenim između Vrtića s roditeljem odnosno skrbnikom djeteta.

Djeca upisana u Vrtić neposrednim putem, započinju ostvarivati program na način utvrđenim ugovorom s Korisnikom.

**Članak 7.**

Roditelj odnosno skrbnik djeteta dužan je sklopiti ugovor o ostvarivanju programa s Dječjim vrtićem u roku od osam dana od oglašavanja rezultata upisa, odnosno prije nego dijete započne s ostvarivanjem programa.

Dijete je upisano u Vrtić s danom sklapanja ugovora o upisu.

**III. OSTVARIVANJE PRAVA I OBVEZA KORISNIKA USLUGA VRTIĆA**

**Članak 9.**

Roditelj odnosno skrbnik djeteta korisnika usluga ima pravo:

* Prije početka ostvarivanja programa biti upoznat s uvjetima boravka djeteta te pravima i obvezama korisnika usluga;
* Putem individualnih razgovora i roditeljskih sastanaka biti redovito izvještavan o razvoju i napredovanju djeteta, te sudjelovati u različitim oblicima suradnje roditelja s vrtićom;
* Podnositi zahtjeve nadležnim tijelima Dječjeg vrtića radi ostvarivanja i zaštite pojedinačnih prava i potreba djeteta
* Sudjelovati u planiranju, realizaciji i vrednovanju odgojno-obrazovnog programa za dijete
* Sudjelovati u upravljanju Dječjim vrtićem na način utvrđen zakonom i Statutom Dječjeg vrtića, birati i biti izabran za predstavnika roditelja korisnika usluga u Upravnom vijeću Dječjeg vrtića

**Članak 10.**

Roditelj odnosno skrbnik djeteta korisnika usluga dužan je:

* Prije početka ostvarivanja programa dostaviti potvrdu nadležnog liječnika o obavljenom sistematskom zdravstvenom pregledu djeteta , te dodatnu zdravstvenu potvrdu za slučaj promjena zdravlja nastalih nakon sistematskog zdravstvenog pregleda,
* Predočiti potpunu dokumentaciju i informaciju o karakteristikama i potrebama koje su bitne za odabir primjerenog programa kao i za njegovu sigurnost i zdravlje tijekom ostvarivanja programa
* Pravovremeno izvješćivati Dječji vrtić o promjenama razvijnog statusa djeteta i surađivati s Dječjim vrtićem o postupcima izmjena programa
* Za slučaj značajnih promjena zdravstvenog stanja ili razvojnog statusa djeteta koje tijekom ostvarivanja programa uoči stručni tim Dječjeg vrtića, obaviti potrebne pretrage i pribaviti mišljenja nadležnih službi te sudjelovati u programu pedagoške opservacije djeteta i utvrđivanju novog prilagođenog individualiziranog programa, ako je to u interesu razvojnih potreba i sigurnosti djeteta odnosno sigurnosti i ostvarivanja odgojno-obrazovnog programa za drugu djecu
* Osobno dovoditi i odvoditi dijete iz odgojno-obrazovne skupine ili pismeno izvijestiti odgojitelja o punoljetnoj osobi koju je za to ovlastio
* Ne dovoditi u vrtić bolesno dijete, a nakon završenog liječenja dostaviti potvrdu nadležnog liječnika kojom se dozvoljava djetetu ponovni boravak u vrtiću;
* Izvijestiti odgojitelja ili ravnatelja vrtića o izostanku djeteta iz vrtića telefonski ili e-mailom u roku od 24 sata.
* Nakon izbivanja djeteta iz Dječjeg vrtića zbog drugih razloga u trajanju duljem od 30 dana dostaviti potvrdu nadležnog liječnika da je dijete sposobno pohađati Dječji vrtić
* Odazvati se pozivima na roditeljske sastanke i druge oblike suradnje roditelja s vrtićem u cilju praćenja razvoja i napredovanja djeteta;
* Najkasnije do 10-og u tekućem mjesecu uplatiti utvrđeni iznos naknade za korištenje usluga Dječjeg vrtića;
* Dostaviti vrtiću pisanu obavijest o namjeri ispisa djeteta iz vrtića najkasnije 15 dana prije dana planiranog ispisa, te dokazati podmirenje svih nastalih troškove programa, sukladno do dana ispisa.

Ukoliko se ugovor raskida u lipnju ili srpnju, otkazni rok je s krajem pedagoške godine – 31.kolovoza.

Ako dijete pohađa ugovoreni program zaključno s lipnjem, plaćanje je obavezno za srpanj i kolovoz, odnosno ispis je moguć s 31.kolovozom. U otkaznom roku, ukoliko dijete ne koristi program, plaća se 30% od ugovorne cijene.

Roditelj je dužan prilikom dovođenja djeteta u Dječji vrtić donijeti sljedeće stvari za njegove osobne potrebe i to:

* Za jaslice: piđama, papuče, rezervna odjeća, kremica, pelene za jednokratnu upotrebu
* Za vrtić: piđama, papuče, rezervna odjeća, pribor za osobnu higijenu

Korisnik se posebno obvezuje da će se prema tijelima Vrtića, odgovornim osobama Vrtića, svim radnicima i suradnicima Vrtića, te prema drugim korisnicima Vrtića i njihovoj djeci ophoditi i ponašati prikladno, kulturno, pristojno, s poštovanjem, ne vrijeđajući njih, njihov rad ili njihova postignuća, kao niti bilo koje osobe povezane s njima ili njihov rad, ili postignuća, a posebno da neće postupati ili propustiti postupati osobno ili preko drugih osoba na način da bi navedene osobe uvrijedile, omalovažavale ili dovodile u nelagodnu i neugodnu situaciju.

Svako ponašanje Korisnika, gdje god ono bilo izvršeno, koje odstupa od civiliziranog i kulturnog ponašanja prosuđujući prema opće prihvaćenim načelima kulturnog i zakonitog ponašanjem smatrati će se povredom ove odredbe.

Korisnik se posebno obvezuje da će se prema imovini Vrtića, imovini odgovornih osoba Vrtića, imovini radnika i suradnika Vrtića, te prema imovini drugih korisnika Vrtića i njihovoj djeci postupati na način da neće umanjivati njihovu vrijednost na bilo koji način, kao i da je neće otuđivati niti omogućavati drugima njihovo otuđivanje odnosno umanjivanje njihove vrijednosti.

Korisnik se posebno obvezuje da će izvršavati druge obveze korisnika usluga utvrđene općim aktima Dječjeg vrtića

**Članak 11.**

Dječji vrtić je dužan :

* Ustrojiti rad s djecom u odgojnim skupinama jaslica i vrtića sukladno propisanom programu i važećem standardu predškolskog odgoja,
* Surađivati s obitelji djeteta u cilju praćenja razvoja i napredovanja djeteta,
* Osigurati redovito izvještavanje korisnika usluga i njihovo sudjelovanje u upravljanju u Vrtiću sukladno zakonu i statutu Dječjeg vrtića
* Omogućiti zaštitu pojedinačnih prava korisnika usluga podnošenjem žalbe odnosno zahtjeva upravnom vijeću,
* Upoznati korisnika usluga s pravom Vrtića da pridržava pravo preraspoređivanja djeteta iz jedne u drugu odgojnu-obrazovnu skupinu, iz jednog u drugi objekt ili drugi dječji vrtić i posebnog organiziranja programa za vrijeme lipnja, srpnja i kolovoza te u drugim posebnim okolnostima,
* Upoznati korisnika usluga s pravom Vrtića da može, u slučaju značajnih promjena zdravstvenog stanja ili razvojnog statusa djeteta koje uoči stručni tim dječjeg vrtića, izmjeniti program i uvjete ostvarivanja programa za dijete, s tim da postupak promjene programa pokreće stručno-razvojna služba na temelju praćenja stanja i potreba djeteta te na temelju provedene pedagoške opservacije kao i dodatno obavljenih pretraga i mišljenja nadležnih službi, u interesu razvojnih potreba, njegove sigurnosti te sigurnosti i ostvarivanja odgojno-obrazovnog programa za drugu djecu,
* Upoznati korisnika usluga s pravom Vrtića da može otkazati ostvarivanje programa za dijete u slučaju značajnih promjena u razvojnom statusu djeteta, ako ni novi prilagođeni individualizirani program ne zadovoljava razvojnim potrebama djeteta,
* U slučaju promjene ili otkazivanja ostvarivanja programa usmjeriti korisnika usluga na daljnje postupanje i institucije koje će primjereno zadovoljiti potrebe djeteta,
* Upozoriti korisnika usluga da vrtić može otkazati ostvarivanje programa djetetu ako korisnik ne plati dospjele obveze u roku od 30 dana od dana dospijeća obveze ili ako korisnik na drugi način prekrši obveze utvrđene ugovorom ili općim aktom vrtića;
* Prilikom prelaska djeteta u drugi dječji vrtić predati korisniku usluga propisanu dokumentaciju koju treba dostaviti drugom dječjem vrtiću, a pod uvjetom urednog podmirenja svih obveza prema vrtiću,
* Primiti, prema odluci Upravnog vijeća osnivača, dijete koje prelazi iz drugog dječjeg vrtića radi preseljenja ili drugih opravdanih razloga, ukoliko ima slobodnih kapaciteta.

Dječji vrtić ima pravo fotografiranja i snimanja djece u procesu rada, a u svrhu praćenja i unapređivanja procesa rada, prezentacije dostignuća i stručnog usavršavanja. Dokumentaciju prikupljanjem snimanjem i/ ili fotografiranjem Vrtić ima pravo prezentirati na stručnim skupovima, oglasnim pločama vrtića, internet stranici Vrtića i drugim medijima i događanjima.

**IV. FINANCIJSKO POSLOVANJE VRTIĆA**

**Članak 12.**

Upravno vijeće prema potrebi a na prijedlog Osnivača na početku svake pedagoške godine propisuje cijenu:

* Usluga programa
* Visine čuvanja mjesta u vrtiću (% od ukupnog iznosa)
* Visine akontacije radi osiguranja plaćanja mjesečne financijske rate

**Članak 13.**

Korisnik usluga se obvezuje da će redovito plaćati utvrđeni iznos sudjelovanja u cijeni izabranih programa što ga njegovo dijete ostvaruje u Dječjem vrtiću, na način utvrđen odlukom nadležnog tijela Grada Zagreba i Upravnog vijeća Dječjeg vrtića.

Utvrđeni iznos sudjelovanja u cijeni izabranih programa roditelj je dužan uplaćivati na žiro-račun Dječjeg vrtića „Mačak u čizmama“ do 10-tog u mjesecu za protekli mjesec počevši od dana upisa djeteta.

Ukoliko korisnik koristi **1 dan 10 satni program vrtića** obvezan je uplatiti puni iznos svog sudjelovanja u cijeni koštanja programa koje njegovo dijete pohađa.

Ukoliko dijete ne dolazi cijeli mjesec roditelj je obvezan uplatiti 30% od utvrđenog iznosa desetosatnog programa za svoje dijete.

Korisnik usluga se obvezuje da će u roku od 24 sata (najkasnije u roku 30 dana) obavijestiti Upravu o razlozima izostanka djeteta iz programa:

* bolest djeteta (dostaviti liječničku dokumentaciju);
* opravdani obiteljski i slični objektivni razlozi ( autonomno pravo Uprave da procjeni opravdanost postupka )

Ukoliko korisnik ne opravda objektivnost izostanka djeteta iz programa obvezan je platiti puni iznos svog sudjelovanja u cijeni koštanja programa koje njegovo dijete pohađa.

Dječji vrtić može otkazati pružanje usluga ukoliko korisnik usluga ne plati dospjele troškove programa najkasnije u roku od 30 dana od dana dospjeća obveze, a potraživanja iz ovog Ugovora naplatit će se zakonskim putem (ovrhom na dohodak).

Vrtić zadržava pravo promjene – reguliranja cijene programa sukladno odluci Upravnog vijeća i Pravilniku o upisu djece i ostvarivanja prava i obveza u DV „Mačak u čizmama“.

Vrtić može na zahtjev korisnika, pružiti uslugu čuvanja mjesta djetetu do navršenih 12 mjeseci života ukoliko za to postoje uvjeti (nema zahtjeva za upis djece u dobi od 12 mjeseci koja ispunjavaju uvjet za upis u vrtić)

**Članak 14.**

Vrtić se obvezuje osigurati čuvanje mjesta za dijete mlađe od 12 mjeseci od trenutka potpisivanja ugovora s korisnikom usluga do trenutka ispunjavanja zakonskih uvjeta za njegov ulazak u vrtić (navršenih 12 mjeseci života).

Korisnik usluga obvezuje se (do navršenih 12 mjeseci života svog djeteta ) uplaćivati 30% od najniže cijene iznosa sudjelovanja roditelja za redoviti 10 satni program na ime čuvanja mjesta za svoje dijete.

**Članak 15.**

Korisnik usluga je suglasan s unošenjem podataka o korisnicima programa redovitog 10-satnog programa njege, naobrazbe, zdravstvene zaštite, prehrane i socijalne skrbi predškolskog djeteta (djeci i roditeljima) u E-MATICU Grada Zagreba kako bi se osigurala sredstva proračuna za sufinanciranje redovitog programa za djecu predškolske dobi u gradskim i privatnim predškolskim ustanovama.

Korisnik usluga obvezan je u roku od 7 dana dostaviti svaku promjenu statusa u obitelji / promjena adrese stanovanja, bračnog statusa, radni odnos, kontakt telefon i slično) kako bi se ažurirali E-MATICI.

**Članak 16.**

Korisnik usluga obvezan je podnijeti pisani zahtjev za ispis djeteta Upravi vrtića na obrascu za ispis najkasnije 14 dana prije ispisa kako bi dobio pismenu potvrdu o ispisu djeteta iz vrtića i njegovo brisanje iz E-MATICE,

**Ukoliko se ugovor raskida u lipnju ili srpnju, otkazni rok je s krajem pedagoške godine – 31.kolovoza.**

Ako dijete pohađa ugovoreni program zaključno s lipnjem, plaćanje je obavezno za srpanj i kolovoz, odnosno ispis je moguć s 31.kolovozom. U otkaznom roku, ukoliko dijete ne koristi program, plaća se 30% od ugovorne cijene.

.

Korisnik usluga se obvezuje prije podnošenja zahtjeva za ispis djeteta iz Dječjeg vrtića i E-MATICE podmiriti sva dugovanja koja ima prema vrtiću.

Ukoliko korisnik usluga ne podmiri nastalo dugovanje vrtić zadržava pravo da ne ispiše dijete iz E-MATICE, do trenutka pomirena duga.

**V. PRIJELAZNE I ZAVRŠNE ODREDBE**

**Članak 17.**

Ovaj pravilnik stupa na snagu danom objave na oglasnim pločama Dječjeg vrtića

PREDSJENICA UPRAVNOG VIJEĆA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Antonija Kolarić

 RAVNATELJICA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Barbara Klobučar-Munjaković

Utvrđuje se da je ovaj Pravilnik objavljen na oglasnoj ploči Dječjeg vrtića dana 20.06.2014.g. a stupio je na snagu dana 28.06.2014.g.